SCC จ่อทำเทนเดอร์ฯ TPC ที่ 40 บ. เพื่อเพิกถอนออกจากตลาดฯ
SCC ผู้ถือหุ้นรายใหญ่ของ TPC จ่อทำเทนเดอร์ฯ ที่ราคา 40 บ./หุ้น ซึ่งเป็นราคาสูงกว่าตลาด เพื่อเพิกถอน TPC ออกจากตลาดหลักทรัพย์ฯ คาดยื่นคำเสนอซื้อหุ้นปลายเดือนต.ค.นี้ 
1 ส.ค. 2559

บริษัทปูนซิเมนต์ไทย จำกัด (มหาชน) หรือ SCC ระบุว่า บริษัท เอสซีจี เคมิคอลส์ จำกัด ซึ่งเป็นบริษัทย่อยและถือหุ้นในบริษัทไทยพลาสติกและเคมีภัณฑ์ จำกัด (มหาชน) หรือ TPC จำนวน 45.35% จะเป็นผู้ที่ทำคำเสนอซื้อหุ้นทั้งหมดใน TPC โดยกำหนดราคาซื้อที่ 40 บาท/หุ้น ซึ่งคาดว่าจะสามารถยื่นคำเสนอซื้อประมาณปลายเดือนต.ค.นี้ หลังจากที่ประชุมผู้ถือหุ้นของ TPC อนุมัติการเพิกถอนหุ้นออกจากตลาดหลักทรัพย์ฯ และตลาดหลักทรัพย์ฯ อนุมัติการเพิกถอนดังกล่าวด้วย
สำหรับสาเหตุในการเพิกถอน TPC ออกจากตลาดหลักทรัพย์ฯ นั้น เนื่องจากขาดคุณสมบัติในการดำรงสถานะเป็นบริษัทจดทะเบียน เนื่องจากปัจจุบัน SCC และบริษัทในเครือถือหุ้นคิดเป็น 91% ของหุ้นทั้งหมด ขณะที่ TPC มีสัดส่วนการถือหุ้นของผู้ถือหุ้นรายย่อยคิดเป็น 9% ซึ่งต่ำกว่าเกณฑ์การถือหุ้นของผู้ถือหุ้นรายย่อย ตามข้อบังคับของตลาดหลักทรัพย์ฯ และ SCC ไม่มีนโยบายที่จะลดสัดส่วนการถือหุ้นในบริษัทดังกล่าว
อีกทั้งไม่มีความจำเป็นในการระดมทุนผ่านตลาดหลักทรัพย์ฯ เนื่องจาก TPC มีฐานะทางการเงินและเงินทุนเพียงพอที่จะใช้เป็นเงินทุนหมุนเวียนภายใน โดยไม่มีความจำเป็นที่จะต้องพึ่งพิงการระดมเงินทุนจากตลาดหลักทรัพย์ฯ ตลอดจนเป็นการเพิ่มความคล่องตัวในการบริหารงาน
ด้าน TPC แจ้งเพิ่มเติมว่าในการประชุมคณะกรรมการบริษัท กำหนดวันประชุมวิสามัญผู้ถือหุ้น ครั้งที่ 1/2559 ในวันที่ 26 ก.ย.59 เพื่อพิจารณาอนุมัติการเพิกถอนหุ้นออกจากการเป็นหลักทรัพย์จดทะเบียนในตลาดหลักทรัพย์ฯ ขณะที่ได้ขอให้ตลาดหลักทรัพย์ฯ ปลดเครื่องหมาย SP หุ้น TPC ตั้งแต่เปิดการซื้อขายหุ้นในรอบเช้าของวันที่ 1 ส.ค.59
โดยก่อนหน้านี้ตลาดหลักทรัพย์ฯ ขึ้นเครื่องหมาย SP หุ้น TPC ตั้งแต่การซื้อขายรอบบ่ายของวันที่ 27 ก.ค.ที่ผ่านมา โดยราคาหุ้นซื้อขายล่าสุดอยู่ที่ 31.50 บาท